text: [{"text_idx": "#000000", "text": "Lyndi\u00f0 hja\u0301 mongum av okkum er at taka fra\u0301st\u00f8\u00f0u fra\u0301 teimum, sum vit ofta hava mest bru\u0301k fyri. Hetta ger seg b\u00e6\u00f0i galdandi i\u0301 ti\u0301 gerandisliga og ti\u0301 andaliga."}, {"text_idx": "#000001", "text": "Hetta er aftur eitt \u00f8ki, har Paulus og Barnabas hava no\u0301gv at l\u00e6ra okkum. Eg hugsi um hugbur\u00f0 teirra mo\u0301ti a\u0301postlunum og teimum elstu i\u0301 Jeru\u0301salem, serliga Ja\u0301kupi, Kefasi (P\u00e6turi) og Jo\u0301hannesi."}, {"text_idx": "#000002", "text": "M\u00e6r da\u0301mar so v\u00e6l ta\u00f0, sum Paulus sigur um Kefas i\u0301 Galatiabr\u00e6vinum 1.18:"}, {"text_idx": "#000004", "text": "Hann fo\u0301r til Jeru\u0301salem, so hann og P\u00e6tur kundu koma at kennast. Hatta sigur no\u0301gv."}, {"text_idx": "#000005", "text": "Vit lesa eisini i\u0301 Galatiabr\u00e6vinum 2.1-2 og vers 9:"}, {"text_idx": "#000006", "text": "\u201eFju\u0301rtan a\u0301r seinni fo\u0301r eg so aftur ni\u00f0an til Jeru\u0301salem vi\u00f0 Barnabasi ... Og eg leg\u00f0i fram fyri teir, serliga fyri hinar mest umhildnu, evangelii\u00f0, sum eg pr\u00e6diki millum heidningarnar \u2013 um eg mundi renna ella hev\u00f0i runni\u00f0 til einkis.\u201c"}, {"text_idx": "#000007", "text": "\u201eog ta\u0301i\u00f0 teir l\u00e6rdu at kenna na\u0301\u00f0ina, i\u00f0 m\u00e6r var givin, go\u0301vu Ja\u0301kup, Kefas og Jo\u0301hannes \u2013 sum hildnir vo\u0301r\u00f0u at vera stu\u00f0lar \u2013 m\u00e6r og Barnabasi samfelagshond: Vit skuldu fara til heidningarnar, og teir til hinar umskornu\u201c"}, {"text_idx": "#000008", "text": "Ja\u0301kup, Kefas og Jo\u0301hannes vo\u0301ru stu\u00f0larnir, su\u0301lurnar i\u0301 samkomuni i\u0301 Jeru\u0301salem; samkomuni, sum umbo\u00f0a\u00f0i ta\u00f0 gamla og farna. Paulus og Barnabas umbo\u00f0a\u00f0u ta\u00f0 ny\u0301ggja, ta\u00f0, sum Harrin gj\u00f8rdi her og nu\u0301 millum heidningarnar. Ta\u00f0 kundi veri\u00f0 so l\u00e6tt hja\u0301 teimum bara at tiki\u00f0 fra\u0301st\u00f8\u00f0u fra\u0301 sli\u0301kari samkomu og teimum, sum umbo\u00f0a\u00f0u hana."}, {"text_idx": "#000009", "text": "Ta\u00f0 kundi veri\u00f0 so l\u00e6tt, serliga hja\u0301 Paulusi at veri\u00f0 ha\u0301sto\u0301rur og sagt, at hann skylda\u00f0i hasum monnunum einki. A\u0301 mangan ha\u0301tt kendi hann Jeru\u0301salem og j\u00f8dado\u0301min betur enn teir. Hann var betri u\u0301tbu\u0301gvin enn teir, hev\u00f0i ennta\u0301 siti\u00f0 vi\u00f0 f\u00f8tur Gamaliels (A\u0301p. 22.3). Og hann hev\u00f0i no\u0301gv dru\u0301gvari royndir enn teir vi\u00f0 tru\u0301bo\u00f0an. Ta\u00f0 vo\u0301ru ju\u0301 Paulus og Barnabas, sum Heilagi Andin hev\u00f0i kalla\u00f0 at fara u\u0301t vi\u00f0 evangeliinum (A\u0301p. 13.1-3)."}, {"text_idx": "#000010", "text": "Ju\u0301, teir kundu havt hugsa\u00f0 solei\u00f0is, men ta\u00f0 gj\u00f8rdu teir ikki, ti\u0301 teir vistu, at skuldi evangelii\u00f0 hava framgongd, ma\u0301tti tilkny\u0301ti\u00f0 til Jeru\u0301salem vera i\u0301 lagi."}, {"text_idx": "#000012", "text": "Ro\u0301mbr\u00e6vi\u00f0 15.25-27 er ein go\u0301\u00f0 ly\u0301sing av hesum:"}, {"text_idx": "#000013", "text": "\u201eMen nu\u0301 fari eg til Jeru\u0301salem i\u0301 t\u00e6nastu hinna heilagra. Ti\u0301 Makedonia og Akaia vildu so fegin skjo\u0301ta saman naka\u00f0 til hini fa\u0301t\u00e6ku millum hini heil\u00f8gu i\u0301 Jeru\u0301salem. Tey vildu so fegin gera ta\u00f0 \u2013 og tey standa eisini i\u0301 skuld til teirra. Ti\u0301 ta\u0301i\u00f0 heidningarnir hava fingi\u00f0 part i\u0301 andaligu go\u0301\u00f0um teirra, skylda teir teimum eisini at t\u00e6na teimum vi\u00f0 hinum ti\u0301miliga.\u201c"}, {"text_idx": "#000014", "text": "Ju\u0301, her hava Paulus og Barnabas no\u0301gv at l\u00e6ra okkum. Vit halda alt ov ofta, at vit kunna leypa tey um, hv\u00f8rs samfelagshond vit serliga t\u00f8rva, og so kortini v\u00e6nta, at Harrin skal signa ta\u00f0, vit royna at gera. Eingin grund er at peika at \u00f8\u00f0rum, men heldur hyggja i\u0301 egnan barm."}, {"text_idx": "#000015", "text": "Skal vitnisbur\u00f0ur okkara vera, sum hann eigur at vera, mugu vit duga at arbei\u00f0a vi\u00f0 fo\u0301lki \u2013 eisini teimum, sum vit kunnu ver\u00f0a freista\u00f0 at taka fra\u0301st\u00f8\u00f0u fra\u0301. Gera vit ta\u00f0 ikki, eru vit evangeliinum, teimum, vit royna at na\u0301a, og okkum sja\u0301lvum meinbogi."}, {"text_idx": "#000016", "text": "Sum gamal ma\u00f0ur kundi P\u00e6tur ly\u0301sa Paulus sum \u201eelska\u00f0i bro\u0301\u00f0ir okkara Paulus\u201c (2. P\u00e6t. 3.15). Hatta vo\u0301ru ikki bara v\u00f8kur or\u00f0. Nei, her vo\u0301ru br\u00f8\u00f0ur vi\u00f0 ymiskum bakst\u00f8\u00f0i og lyndi, sum skiltu, at teir vo\u0301ru a\u0301 sama li\u00f0i og ti\u0301 h\u00f8vdu bru\u0301k fyri hv\u00f8r \u00f8\u00f0rum."}]